2. ปัจจัยความเสี่ยง

ธุรกิจโรงแรม เป็นธุรกิจที่ต้องเผชิญต่อปัจจัยความเสี่ยงต่างๆ มากมาย
ทั้งความเสี่ยงจากการประกอบธุรกิจของบริษัทเอง
และความเสี่ยงจากปัจจัยภายนอกซึ่งอยู่เหนือการควบคุมของบริษัท ปัจจัยความเสี่ยงต่างๆ
อาจส่งผลกระทบโดยตรงต่อการดำเนินธุรกิจของบริษัทอย่างมีนัยสำคัญ
และมีผลทำให้บริษัทไม่สามารถบรรลุเป้าหมายในการดำเนินงานได้

บริษัทจึงได้ตระหนักถึงความสำคัญของการบริหารจัดการความเสี่ยง
โดยได้เริ่มศึกษากรอบในการบริหารความเสี่ยงและดำเนินการตามกระบวนการบริหารความเสี่ยงขององค์กรตั้งแต่ปี
2548 รวมทั้งได้กำหนดเป็นนโยบายการบริหารความเสี่ยงเพื่อปรับใช้ทั้งองค์กร
โดยมีการจัดตั้งแผนกบริหารความเสี่ยง และ คณะกรรมการบริหารความเสี่ยง
เพื่อทำหน้าที่บริหารความเสี่ยงทั้งองค์กรให้เกิดประสิทธิภาพสูงสุด

อย่างไรก็ตาม นอกเหนือจากความเสี่ยงที่ได้กล่าวถึงในเอกสารฉบับนี้แล้ว ยังมีความเสี่ยงอื่นๆ
ที่อาจเกิดขึ้นโดยที่บริษัทยังไม่อาจทราบได้ในขณะนี้ หรือ
เป็นความเสี่ยงที่บริษัทมีความเห็นในขณะนี้ว่าไม่มีผลกระทบอย่างมีนัยสำคัญต่อการประกอบการหรือการดำเนินธุรกิจของบริษัท
ดังนั้น ผู้ลงทุนควรพิจารณาปัจจัยความเสี่ยงอื่นๆ ตามที่เห็นสมควรเพื่อเป็นข้อมูลประกอบด้วย

2.1 ความเสี่ยงจากปัจจัยภายใน

ความเสี่ยงทางด้านกลยุทธ์

-   ความเสี่ยงจากการบริหารจัดการเพื่อรองรับการขยายธุรกิจ

ปี 2553
บริษัทยังคงอยู่ในช่วงของการขยายธุรกิจทั้งในประเทศและต่างประเทศตามแผนระยะยาวซึ่งดำเนินการมาอย่างต่อเนื่องในช่วง
4-5 ปีที่ผ่านมา
ทั้งนี้เพื่อเพิ่มศักยภาพในการแข่งขันและลดความเสี่ยงจากการที่บริษัทมีรายได้ส่วนใหญ่จากภายในประเทศ
โดยมุ่งขยายขอบข่ายการดำเนินธุรกิจรับบริหารโรงแรมออกไปยังตลาดต่างประเทศมากขึ้น
ซึ่งเน้นไปที่ภูมิภาคตะวันออกกลาง ภูมิภาคเอเชียตะวันออก ประเทศจีน และประเทศอินเดีย
เนื่องจากตลาดเหล่านี้มีกลุ่มลูกค้าเป้าหมายที่มีกำลังซื้อสูง
และยังเป็นตลาดที่ยังมีศักยภาพในการเติบโตได้อีกมาก และในช่วงปีที่ผ่านมา
บริษัทเริ่มเข้าไปศึกษาตลาดภูมิภาคยุโรปอย่างจริงจัง เพื่อศึกษาความเป็นไปได้ (Feasibility
Study) ในการขยายตลาดให้กับเครื่องหมายการค้าของบริษัท

จากการขยายธุรกิจอย่างต่อเนื่องและรวดเร็ว
ส่งผลให้บริษัทมีค่าใช้จ่ายในการดำเนินงานและการลงทุนที่สูงไม่ว่าจะเป็นในด้านเทคโนโลยีสารสนเทศ
การตลาด การศึกษาความเป็นไปได้และด้านบุคลากร
ในขณะที่รายได้ที่คาดว่าจะได้รับอาจจะยังไม่บรรลุตามเป้าหมายที่ตั้งไว้หรือมีช่วงห่างของระยะเวลาระหว่างการลงทุนและผลตอบแทนที่จะได้รับ
นอกจากนี้
ในการขยายธุรกิจดังกล่าวก่อให้เกิดปริมาณและความซับซ้อนของการดำเนินงานเพิ่มขึ้นอย่างมาก
ดังนั้น
หากการบริหารจัดการและกำกับดูแลบริษัทและบริษัทย่อยไม่มีทิศทางกลยุทธ์ที่มีความชัดเจนและสอดคล้องกัน
รวมทั้งไม่มีระบบการบริหารบุคลากรที่ดี
อาจส่งผลกระทบทั้งทางตรงและทางอ้อมต่อผลประกอบการโดยรวมของบริษัท

ดังนั้น บริษัทจึงได้วางแผนกลยุทธ์และการจัดการที่มีประสิทธิภาพ
รวมถึงการปรับเปลี่ยนโครงสร้างสายงานให้มีความชัดเจนและสอดคล้องกันกับการขยายธุรกิจในปัจจุบัน
และ เพื่อรองรับการขยายตัวของธุรกิจในอนาคต โดยเฉพาะในด้านระบบการบริหารบุคคล
บริษัทได้สรรหาบุคลากรทั้งในระดับบริหารที่มีคุณวุฒิและประสบการณ์จากโรงแรมระดับ 5
ดาวทั้งจากในและต่างประเทศ เพื่อยกระดับมาตรฐานงานการบริหารของโรงแรมให้ดีขึ้น นอกจากนี้
บริษัทยังได้ลงทุนในด้านระบบสารสนเทศต่างๆ
ที่สามารถสนับสนุนงานทางด้านการตลาดและงานทางด้านการปฏิบัติงาน
เพื่อเพิ่มศักยภาพในการแข่งขันกับโรงแรมคู่แข่งทั่วโลก

ความเสี่ยงด้านการดำเนินธุรกิจ

-   ความเสี่ยงจากการรับจ้างบริหารโรงแรม

ในปี 2552 และ ปี 2553 บริษัทและบริษัทย่อยมีรายได้จากการรับจ้างบริหารโรงแรมคิดเป็นร้อยละ
2.86 และร้อยละ 2.28 ของรายได้รวม ตามลำดับ
โดยสัญญารับจ้างบริหารโรงแรมมีอายุสัญญาอยู่ระหว่าง 2-15 ปี
บริษัทและบริษัทย่อยจึงอาจมีความเสี่ยงที่เกิดจากโรงแรมที่บริษัทและบริษัทย่อยรับบริหารจะบอกเลิกสัญญาก่อนกำหนด
หรือไม่ต่อสัญญาหลังจากหมดอายุสัญญา ซึ่งจะมีผลกระทบต่อรายได้โดยรวมของบริษัท
บริษัทและบริษัทย่อยได้มีการจัดทำสัญญารับจ้างบริหารที่มีเงื่อนไขรัดกุมมากขึ้น
เพื่อลดความเสี่ยงที่จะเกิดความเสียหายจากการที่คู่สัญญายกเลิกสัญญารับจ้างบริหารก่อนกำหนด

นอกจากนี้ บริษัทได้ตระหนักดีว่าเครื่องหมายการค้าของบริษัทที่เป็นของไทย
ยังมีความแข็งแกร่งน้อยกว่าเมื่อเทียบกับเครื่องหมายการค้าของต่างชาติที่มีเครือข่ายครอบคลุมทั่วโลก
จึงได้พยายามวางแผนงานการสร้างเครื่องหมายการค้าให้แข็งแกร่งอย่างต่อเนื่อง หลังจากการทำ
Re-Branding ในปี 2551 และในปี 2553 บริษัทได้เพิ่มกิจกรรมและการลงทุนทางด้านการตลาด
หลังจากที่ได้ชะลอกิจกรรมดังกล่าวในปีก่อนหน้า เนื่องจากภาวะเศรษฐกิจและการเมือง
โดยในปีที่ผ่านมาบริษัทได้ทำการโฆษณาประชาสัมพันธ์ผ่านสื่อต่างๆ ทั้งสิ่งพิมพ์ โทรทัศน์ และวิทยุ
รวมทั้งสื่อ online และ e-communications
โดยเฉพาะช่วงหลังจากที่ได้เกิดวิกฤตทางการเมืองในเดือนพฤษภาคม
เพื่อเสริมสร้างความมั่นใจให้กับนักท่องเที่ยว และในช่วงปลายไตรมาสที่ 3
ได้ลงทุนในส่วนของกิจกรรมทางการตลาดและโฆษณาประชาสัมพันธ์ สำหรับตลาดเอเชียแปซิฟิค
ตะวันออกกลาง และยุโรป ซึ่งเป็นตลาดหลักของบริษัท
เพื่อเสริมสร้างให้เครื่องหมายการค้าดุสิตเป็นที่รู้จักของตลาดเป้าหมายมากขึ้น
รวมทั้งยังคงสร้างเสริมภาพลักษณ์ของบริษัทด้านการรับผิดชอบต่อสังคม (Corporate Social
Responsibility) อย่างต่อเนื่อง

และหลังจากที่บริษัทได้เข้าร่วมเป็นสมาชิก Preferred Hotel Group (PHG) ในปี 2552 ซึ่ง
PHG เป็นกลุ่มที่มีเครือข่ายสำนักงานขายกว่า 29 แห่งครอบคลุมไปยังภูมิภาคต่างๆ ทั่วโลก
และยังมีระบบสนับสนุนการขายเข้าไปยังกลุ่มบริษัทข้ามชาติในอเมริกาและยุโรปซึ่งถือได้ว่าเป็นกลุ่มลูกค้าสำคัญ
(Key Market Segment) ที่ดุสิตยังต้องการเจาะตลาดเข้าไป โดยตั้งแต่ต้นปี 2553
บริษัทได้เข้าร่วมในระบบการดำเนินงานของ PHG อย่างเต็มที่ ซึ่งได้รับผลตอบรับที่ดีในช่วงที่ผ่านมา
นอกจากนี้ ทางด้านการบริหารรายได้ (Revenue Management)
บริษัทยังคงพัฒนาระบบการจัดการช่องทางการจำหน่าย (Channel Management System)
เพื่อสนับสนุนช่องทางการตลาดผ่าน Online Travel Agencies (OTAs) และ
E-distribution ผ่าน Website dusit.com

-   ความเสี่ยงจากการลงทุนในโครงการใหม่

นอกเหนือจากการขยายการรับจ้างบริหารโรงแรม
บริษัทและบริษัทย่อยยังมีนโยบายที่จะขยายการลงทุนในโครงการใหม่ๆ ที่มีผลตอบเเทนดี
เเละเป็นการสนับสนุนกลยุทธ์ในการขยายธุรกิจของบริษัทและบริษัทย่อยให้เติบโตยิ่งขึ้น ทั้งนี้
ในปีที่ผ่านมาบริษัทได้มีการศึกษาการลงทุนในโครงการต่างๆ
ทั้งในประเทศและต่างประเทศหลายโครงการ แต่จะต้องพิจารณาถึงปัจจัยความเสี่ยงต่างๆ
และผลตอบแทนจากการลงทุนควบคู่กันไป เพื่อผลประโยชน์สูงสุดของบริษัท อย่างไรก็ตาม
แม้จะมีการพิจารณาอย่างรอบคอบแล้ว ในการลงทุนดังกล่าวบริษัทยังมีความเสี่ยง เช่น
การยอมรับจากลูกค้า รายได้ที่ไม่เเน่นอน การเปลี่ยนเเปลงค่าก่อสร้าง
รวมทั้งค่าใช้จ่ายก่อนการเปิดอย่างเป็นทางการ เป็นต้น

เพื่อเป็นการลดความเสี่ยงที่อาจเกิดขึ้น
บริษัทและบริษัทย่อยได้ว่าจ้างบริษัทที่ปรึกษาเอกชนที่มีชื่อเสียงและมีความชำนาญในแต่ละด้านให้เข้ามาศึกษาข้อมูลประกอบการพิจารณาการศึกษาความเป็นไปได้ของโครงการ
(Feasibility Study)
ก่อนที่จะนำผลการศึกษามาประกอบการตัดสินใจลงทุนในแต่ละโครงการโดยคณะกรรมการบริหารผู้ทรงคุณวุฒิ
เพื่อให้แน่ใจว่าโครงการต่างๆ ให้ผลตอบเเทนอยู่ในระดับที่น่าพอใจ
เเละสามารถเพิ่มมูลค่าโดยรวมให้กับบริษัทและบริษัทย่อย

-   ความเสี่ยงจากการบริหารจัดการโครงการปรับปรุงภาพลักษณ์และพัฒนาโรงแรม

  สำหรับธุรกิจโรงแรม การปรับปรุงอาคาร รวมถึงสิ่งอำนวยความสะดวกต่างๆ ภายในโรงแรม
  (Renovation) มีความจำเป็นอย่างมาก
  บริษัทจึงมีนโยบายที่จะปรับปรุงและพัฒนาโรงแรมในเครือของบริษัทและบริษัทย่อย อยู่เป็นระยะๆ
  และมีการวางแผนการปรับปรุงครั้งใหญ่ (Major Renovation) ทุก 5-7 ปี
  ทั้งนี้เพื่อรักษาระดับมาตรฐานของโรงแรมให้อยู่ระดับ 5 ดาว และ 4 ดาว
  รวมทั้งเพื่อเป็นการเพิ่มศักยภาพของโรงแรมให้สามารถแข่งขันกับคู่แข่งในธุรกิจระดับเดียวกันได้

  บางครั้งการปรับปรุงตกแต่งโรงแรมบางแห่งไม่สามารถดำเนินการได้ตามแบบ
  เนื่องจากข้อจำกัดของโครงสร้างเดิม ทำให้ต้องมีการปิดปรับปรุงเป็นส่วนๆ
  ในขณะที่ยังมีการเปิดให้บริการลูกค้า
  จึงอาจเกิดอุปสรรคต่อการทำงานและทำให้งานแล้วเสร็จล่าช้ากว่ากำหนด
  ซึ่งอาจส่งผลกระทบทางด้านลบต่อการให้บริการและชื่อเสียงของโรงแรม นอกจากนี้
  การที่ไม่สามารถควบคุมงบประมาณการปรับปรุงให้เป็นไปตามที่กำหนดได้
  ยังเป็นปัจจัยเสี่ยงอีกปัจจัยหนึ่งที่มีผลทำให้ค่าใช้จ่ายของบริษัทและบริษัทย่อยเพิ่มขึ้น
  และมีผลทำให้กำไร และกระแสเงินสดของบริษัทและบริษัทย่อยลดลงในที่สุด อย่างไรก็ตาม
  หลังจากที่บริษัทและบริษัทย่อยได้กำหนดระบบและแผนการดำเนินงานอย่างเป็นมาตรฐานสำหรับงานการปรับปรุงโรงแรม
  และประกาศใช้เป็นนโยบายของบริษัทตั้งแต่ปี 2550
  ทำให้การดำเนินงานเป็นระบบและมีประสิทธิภาพมากขึ้น
  สามารถลดปัญหาและผลกระทบที่อาจเกิดขึ้นจากงานปรับปรุงโรงแรมได้มาก
  รวมทั้งได้ผลงานที่มีคุณภาพ และอยู่ภายใต้งบประมาณ ตามระยะเวลาที่กำหนดไว้

  หลังจากที่บริษัทได้ชะลอโครงการปรับปรุงภาพลักษณ์โรงแรมหลายโครงการ
  เนื่องจากภาวะทางเศรษฐกิจและการเมือง ทำให้ผลประกอบการไม่เป็นไปตามเป้าหมายในปี
  2552 ในปี 2553 บริษัทได้ใช้งบประมาณลงทุนเพื่อปรับปรุงภาพลักษณ์ของโรงแรมไปกว่า 300
  ล้านบาท
  และบริษัทยังคงให้ความสำคัญกับการปรับปรุงระบบป้องกันและรักษาความปลอดภัยในอาคาร
  รวมไปถึงงานปรับปรุงระบบไฟฟ้าและน้ำประปาที่มีความจำเป็น
  ส่วนโครงการปรับปรุงตกแต่งภายในและภายนอกอาคาร งานปรับภูมิทัศน์โดยรอบอาคาร
  ซึ่งดำเนินการไปบ้างในบางโรงแรมนั้น สามารถดำเนินการแล้วเสร็จได้ตามกำหนด ทั้งนี้
  บางโรงแรมยังคงมีโครงการปรับปรุงภายในห้องพัก และห้องอาหาร
  ที่ยังคงดำเนินการต่อไปตามงบประมาณการปรับปรุงที่บริษัทและบริษัทย่อยได้ตั้งไว้ในปี 2554 ทั้งนี้
  ในการพิจารณาโครงการปรับปรุงภาพลักษณ์ของโรงแรมแต่ละแห่งนั้น
  บริษัทได้พิจารณาถึงความเหมาะสมของโครงการและมูลค่าของผลตอบแทนที่จะได้รับควบคู่กันไป

ความเสี่ยงด้านการเงิน

ณ วันที่ 31 ธันวาคม 2553 บริษัทและบริษัทย่อยมีภาระเงินกู้ระยะยาวกับสถาบันการเงินจำนวน
119.73 ล้านบาท เป็นวงเงินกู้ของบริษัท Philippine Hoteliers, Inc. จำนวน 510
ล้านเปโซ เพื่อใช้ปรับปรุงโรงแรมดุสิตธานี มะนิลา กำหนดชำระคืนตั้งแต่ กุมภาพันธ์ 2552 ถึง
กุมภาพันธ์ 2558

ในสัญญาเงินกู้ระยะยาว บริษัทได้ตกลงกับเจ้าหนี้สถาบันการเงินว่าตลอดอายุสัญญาการกู้เงิน
จะดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1
หากบริษัทไม่สามารถดำรงอัตราส่วนดังกล่าวตามสัญญาได้ เจ้าหนี้มีสิทธิระงับการให้กู้ยืมเงินเเละ
ถือว่าเงินกู้ทั้งหมดถึงกำหนดชำระทันที
ซึ่งจะมีผลต่อสภาพคล่องและฐานะการดำเนินงานของบริษัทและบริษัทย่อย

อย่างไรก็ตาม ณ วันที่ 31 ธันวาคม 2553 บริษัทมีอัตราส่วนหนี้สินต่อส่วนของเจ้าของเพียง 0.45
ต่อ 1 ซึ่งเป็นไปตามนโยบายของบริษัทที่จะดำรงอัตราส่วนหนี้สินต่อส่วนของเจ้าของไม่เกิน 1 ต่อ 1

2.2 ความเสี่ยงจากปัจจัยภายนอก

-   ความเสี่ยงในด้านการแข่งขันและการเพิ่มขึ้นของคู่แข่ง

  ห้องพัก ธุรกิจโรงแรมในหลายๆ แห่งมีการแข่งขันสูง
  โดยกลุ่มบริษัทต้องแข่งขันกับโรงแรมทั้งในระดับประเทศ ระดับภูมิภาค
  และโรงแรมในแต่ละท้องถิ่น ซึ่งคู่แข่งบางรายเป็นเครือโรงแรมที่มีเครือข่ายต่างประเทศ
  รวมทั้งที่มีต้นทุนทางการเงินที่ดีกว่า นอกจากนี้ เซอร์วิส อพาร์ตเมนท์ (Serviced
  Apartments) หรือแม้กระทั่งโรงพยาบาลเอกชนหลายๆ
  แห่งได้ทำการเปลี่ยนรูปแบบการให้บริการแบบใหม่
  โดยจัดสรรห้องจำนวนหนึ่งไว้สำหรับบริการผู้ที่ต้องการพักระยะสั้น
  ซึ่งจะส่งผลทำให้ธุรกิจดังกล่าวเป็นคู่แข่งในธุรกิจโรงแรมเช่นกัน ดังนั้น
  การเข้ามาของคู่แข่งในแต่ละประเภทและในแต่ละแหล่ง
  ทำให้จำนวนห้องพักเพิ่มมากขึ้นกว่าความต้องการ และอาจทำให้ส่วนแบ่งทางการตลาดลดลง

  ห้องอาหาร ปัจจุบันมีร้านอาหารนอกโรงแรมเกิดขึ้นมากซึ่งมีประเภทอาหาร รูปโฉม
  และระดับบริการที่แตกต่างกัน ทำให้ผู้บริโภคมีทางเลือกมากขึ้น
  ทำให้ส่วนแบ่งการตลาดด้านอาหารและเครื่องดื่มได้กระจายไปด้วย

  ทั้ง 2 กรณีดังกล่าว บริษัทและบริษัทย่อยมีแนวทางที่จะลดความเสี่ยง
  โดยการเน้นการให้บริการแก่ลูกค้าให้เกิดความประทับใจเพื่อรักษาฐานลูกค้าเดิมไว้
  ทำการตลาดในการแสวงหาลูกค้าใหม่ๆ โดยมี Promotion และ Packages
  เพื่อดึงดูดลูกค้าในส่วนห้องพักและห้องอาหาร
  และมีการพัฒนาบุคลากรโดยจัดฝึกอบรมให้มีความรู้ด้านบริการอย่างสม่ำเสมอ
  ซึ่งเป็นหัวใจสำคัญของธุรกิจ การปรับปรุงโรงแรมให้มีความทันสมัย
  และอำนวยความสะดวกสบายให้แก่ลูกค้า
  รวมทั้งมีการควบคุมต้นทุนการดำเนินการเพื่อเพิ่มศักยภาพในการแข่งขัน

-   ความเสี่ยงจากภาวะวิกฤตเศรษฐกิจการเงินโลก

  สถานการณ์เศรษฐกิจโลกที่กำลังเริ่มฟื้นตัวในช่วงปี 2553 ยังคงถูกจับตามอง
  โดยเฉพาะเศรษฐกิจในประเทศสหภาพยุโรปหลายประเทศที่ประสบกับปัญหาหนี้สาธารณะและคาดว่าจะลุกลามต่อไปในอีกหลายประเทศ
  นอกจากนี้ ปัญหาสำคัญของภูมิภาคนี้ยังคงเป็นเรื่องอัตราเงินเฟ้อ
  และอัตราการว่างงานที่ยังไม่มีแนวโน้มว่าจะคลี่คลายลง
  เช่นเดียวกับเศรษฐกิจของสหรัฐอเมริกาซึ่งเติบโตเพียงเล็กน้อยจากปีที่ผ่านมา
  และยังคงประสบปัญหาอัตราการว่างงานที่อยู่ในระดับสูง อย่างไรก็ตาม
  การขยายตัวที่แข็งแกร่งของเศรษฐกิจในกลุ่มประเทศที่กำลังพัฒนาจะเป็นปัจจัยสำคัญที่จะขับเคลื่อนเศรษฐกิจโลกให้ฟื้นตัว

  หลายฝ่ายเห็นว่าแม้ว่าจะมีสัญญาณที่แสดงว่าเศรษฐกิจโลกกำลังฟื้นตัวแบบค่อยเป็นค่อยไป
  แต่ยังอยู่ในอัตราที่เชื่องช้าและค่อนข้างเปราะบาง
  เนื่องจากยังคงมีความผันผวนจากปัจจัยเสี่ยงในเรื่องของอัตราเงินเฟ้อ ราคาน้ำมันที่ปรับตัวสูงขึ้น
  ราคาสินค้าอุปโภคบริโภคที่ผันผวน อัตราการว่างงาน และความผันผวนของค่าเงิน เป็นต้น

  สำหรับประเทศไทยนั้น
  ด้านอุตสาหกรรมการท่องเที่ยวและธุรกิจโรงแรมก็ได้รับผลกระทบจากภาวะเศรษฐกิจโลกเช่นกัน
  เนื่องจากจำนวนนักท่องเที่ยวและนักธุรกิจชาวต่างชาติที่จะเดินทางเข้ามาในประเทศลดลง
  อย่างไรก็ดี การฟื้นตัวของเศรษฐกิจโลกส่งผลให้เศรษฐกิจไทยปรับตัวดีขึ้นเป็นลำดับ
  เนื่องจากความต้องการสินค้าและบริการที่เพิ่มสูงขึ้นจะเป็นตัวกระตุ้นสำหรับภาคการส่งออกและการท่องเที่ยว

-   ความเสี่ยงจากสถานการณ์ด้านการเมืองและเศรษฐกิจภายในประเทศ

ในช่วงปี 2553 ยังคงมีภาวะตึงเครียดทางการเมืองต่อเนื่องจากปี 2551 และ 2552
และทวีความรุนแรงขึ้น
ยังผลให้เกิดการชุมนุมจากกลุ่มผู้ประท้วงต่อต้านฝ่ายรัฐบาลที่บริเวณสี่แยกราชประสงค์
และลุกลามมาตลอดถนน ราชดำริและบางส่วนของถนนพระรามที่ 4
จนกระทั่งนำไปสู่ความวุ่นวายทางด้านการเมืองและเกิดจลาจลในช่วงเดือนพฤษภาคม
ซึ่งได้ก่อให้เกิดความเสียหายต่อทรัพย์สินทั้งของรัฐและเอกชนคิดเป็นมูลค่ามหาศาล
ซึ่งในส่วนของบริษัทได้รับผลกระทบโดยตรงเนื่องจากโรงแรมดุสิตธานี กรุงเทพ
และอาคารสำนักงานตั้งอยู่ในบริเวณที่เกิดการจลาจล
จึงทำให้ทรัพย์สินเสียหายไปบางส่วนและต้องหยุดดำเนินการชั่วคราว
รวมทั้งย้ายที่ทำการของบริษัทไปที่โรงแรมดุสิตปริ๊นเซส ศรีนครินทร์ ซึ่งเป็นสำนักงานสำรอง
ทั้งนี้เพื่อสวัสดิภาพของลูกค้าและพนักงาน

ภาพเหตุการณ์ในช่วงเวลาดังกล่าวได้ถูกเผยแพร่ผ่านสื่อต่างๆ ทั้งในประเทศและต่างประเทศ
เป็นการตอกย้ำให้นักท่องเที่ยวชาวต่างชาติขาดความเชื่อมั่นด้านความปลอดภัยในการท่องเที่ยวของประเทศไทยมากยิ่งขึ้น
และเป็นการซ้ำเติมให้สถานการณ์การท่องเที่ยวไทยที่กำลังดีดตัวกลับในช่วงต้นปี 2553
กลับทรุดหนักลงไปอีกครั้ง

  หลังจากเหตุการณ์จลาจลในเขตใจกลางย่านธุรกิจและการค้าหลักของกรุงเทพฯได้สงบลง
  การชุมนุมประท้วงจากกลุ่มผู้ต่อต้านรัฐบาลยังคงมีอยู่เป็นระยะ
  หากแต่ไม่ได้มีความรุนแรงเท่ากับช่วงเดือนพฤษภาคมที่ผ่านมา
  นอกจากความวุ่นวายทางการเมืองดังที่กล่าวไปแล้ว
  สถานการณ์การก่อความไม่สงบทางภาคใต้ก็ยังคงยืดเยื้อและบางครั้งกลับทวีความรุนแรงขึ้นเป็นระยะ

  สถานการณ์ทางการเมืองและเศรษฐกิจดังกล่าวที่เกิดขึ้นในประเทศล้วนส่งผลกระทบโดยตรงต่ออุตสาหกรรมท่องเที่ยวและธุรกิจโรงแรม
  เนื่องจากการลดลงของจำนวนนักท่องเที่ยวชาวต่างชาติ
  และทำให้ประเทศไทยสูญเสียส่วนแบ่งตลาดนักท่องเที่ยวต่างชาติให้แก่ประเทศคู่แข่งด้านการท่องเที่ยวในภูมิภาคเดียวกันมากขึ้น
  บริษัทและบริษัทย่อยได้ตระหนักถึงความเสี่ยงข้อนี้ดี จึงพยายามปรับกลยุทธ์ทางการตลาด
  และหาแนวทางการกระจายความเสี่ยงโดยการเพิ่มรายได้จากภูมิภาคอื่นๆ เช่น ตะวันออกกลาง
  ประเทศอินเดีย และประเทศจีน
  เพื่อไม่ให้การขยายธุรกิจกระจุกตัวอยู่ในประเทศหรือเพียงภูมิภาคเดียวเท่านั้น

  อย่างไรก็ตาม ในส่วนของความเสียหายด้านทรัพย์สิน บริษัทได้จัดทำประกันภัยจลาจล
  (Political Violence) ไว้ก่อนหน้านี้แล้ว
  ซึ่งทำให้บริษัทสามารถเรียกค่าเสียหายตามกรมธรรม์ประกันภัยในส่วนที่เกิดความเสียหายกับทรัพย์สินของโรงแรมและอาคารสำนักงานได้

-   ความเสี่ยงจากภัยธรรมชาติ

  การเกิดภัยธรรมชาติ เช่น พายุ อุทกภัย แผ่นดินไหว
  ส่งผลกระทบต่อธุรกิจโรงแรมเเละการท่องเที่ยวโดยตรง อย่างไรก็ตาม
  บริษัทได้ทำประกันภัยกับบริษัทประกันภัยที่มีความมั่นคงและมีชื่อเสียง โดยคุ้มครอง
  ความเสียหายที่อาจเกิดกับลูกค้าหรือบุคคลที่ 3 (Third Party Liability)
  โดยปัจจุบันได้จัดทำเป็นกรมธรรม์ร่วมกันสำหรับโรงแรมในเครือทั่วโลก (Global Liability
  Insurance) รวมถึงการทำประกันความเสียหายเมื่อธุรกิจหยุดชะงัก
  เพื่อชดเชยรายได้ที่ต้องเสียไป (Business Interruption) ทั้งนี้
  บริษัทได้มีการพิจารณาทบทวนเงื่อนไขและวงเงินประกันให้มีความเหมาะสมทุกปี
  รวมทั้งได้มีการจัดตั้งคณะกรรมการเพื่อพิจารณาการจัดทำประกัน (Insurance Committee)
  เพื่อพิจารณาประเด็นต่างๆ ที่เกี่ยวกับการจัดทำประกัน นอกจากนี้
  บริษัทได้มีมาตรการลดความเสี่ยงด้วยการซักซ้อมแผนฉุกเฉิน
  และออกเป็นนโยบายเพื่อถือปฏิบัติสำหรับโรงแรมต่างๆ ในเครือด้วย

  ในอดีตที่ผ่านมา กรณีของเหตุการณ์ภัยธรรมชาติที่ทำให้เกิดความเสียหายต่อทรัพย์สิน
  และทำให้การดำเนินงานของโรงแรมต้องหยุดชะงัก
  บริษัทได้รับค่าชดเชยความเสียหายที่เกิดขึ้นอย่างพอเพียงจากบริษัทประกันภัย

-   ความเสี่ยงจากการผันผวนของอัตราดอกเบี้ย

  บริษัทและบริษัทย่อยมีภาระหนี้สินกับสถาบันการเงิน ณ วันที่ 31 ธันวาคม 2553 ประมาณ
  353.25 ล้านบาท และอาจจะต้องมีการกู้ยืมเงินเพื่อใช้ในการปรับปรุงภาพลักษณ์ของโรงแรม
  และการลงทุนในโครงการต่างๆ
  บริษัทอาจมีความเสี่ยงจากความผันผวนของอัตราดอกเบี้ยในอนาคต
  ซึ่งจะส่งผลกระทบต่อผลการดำเนินงานและกระแสเงินสดของบริษัทได้

  ในส่วนของการจัดหาแหล่งเงินกู้
  บริษัทได้รับอนุมัติจากที่ประชุมผู้ถือหุ้นในการออกหุ้นกู้เพื่อรองรับไว้แล้วเป็นวงเงินจำนวน 5,000
  ล้านบาท โดยในการออกหุ้นกู้
  บริษัทสามารถกำหนดอัตราดอกเบี้ยคงที่ไว้ในกำหนดระยะเวลาของหุ้นกู้
  ซึ่งจะสามารถลดความเสี่ยงจากการผันผวนของอัตราดอกเบี้ยได้

  อย่างไรก็ตาม
  บริษัทควบคุมความเสี่ยงโดยกำหนดเป็นนโยบายให้บริษัทมีอัตราส่วนหนี้สินต่อส่วนของเจ้าของไม่เกิน
  1 ต่อ 1 ทั้งนี้ เพื่อไม่ให้บริษัทมีภาระดอกเบี้ยจ่าย และภาระการคืนเงินต้นมากเกินไป

-   ความเสี่ยงจากอัตราแลกเปลี่ยนที่ผันผวน

  บริษัทมีรายได้ส่วนหนึ่งจากโรงแรมในต่างประเทศ เช่น ที่สหรัฐอาหรับเอมิเรตส์ ฟิลิปปินส์
  และอียิปต์ตามสัญญาการบริหารและการตลาดที่บริษัทได้ทำขึ้นนั้นระบุให้การรับค่าบริหารเป็นสกุลเงินดอลล่าร์สหรัฐเพียงสกุลเดียว
  แต่การทำสัญญาขายห้องและการรับชำระเงินค่าห้องพักและค่าแพ็คเกจในบางกรณีอาจกำหนดให้ชำระเป็นสกุลเงินต่างประเทศอื่น
  เช่น ปอนด์อังกฤษ เยน ยูโร ฯลฯ นอกจากนี้ยังมีการขายผ่านทาง Website
  ซึ่งบริษัทจะกำหนดราคาห้องพักเป็นสกุลเงินดอลล่าร์สหรัฐ ดังนั้น หากค่าเงินบาทแข็งค่าขึ้น
  จะมีผลให้บริษัทมีความเสี่ยงจากรายได้ที่ลดลงเมื่อมีการแลกเปลี่ยนสกุลเงินกลับมาเป็นเงินบาท

  อย่างไรก็ตาม
  ปัจจุบันผลกระทบดังกล่าวยังมีไม่มากเนื่องจากรายได้หลักของบริษัทและบริษัทย่อยเป็นเงินสกุลบาท
  บริษัทจึงยังมิได้มีการทำสัญญาป้องกันความเสี่ยงจากอัตราแลกเปลี่ยนไว้
  หากบริษัทพิจารณาเห็นว่าอัตราแลกเปลี่ยนมีความผันผวนมาก
  หรือมีแนวโน้มที่อาจจะส่งผลกระทบกับรายได้ของบริษัทอย่างมีสาระสำคัญ
  บริษัทจะพิจารณาใช้เครื่องมือทางการเงินเพื่อลดความเสี่ยงดังกล่าว

  นอกจากนี้
  อัตราแลกเปลี่ยนที่ผันผวนยังส่งผลกระทบต่อปริมาณนักท่องเที่ยวที่จะเดินทางมายังประเทศไทย
  เนื่องจากค่าเงินบาทที่แข็งค่าขึ้นในช่วงปีที่ผ่านมามีผลให้ค่าใช้จ่ายในการเดินทางสูงขึ้น
  ซึ่งผลกระทบดังกล่าวอาจมีค่อนข้างน้อยสำหรับกลุ่มลูกค้าของบริษัทซึ่งเป็นลูกค้าระดับบน